Predlog SKLEP SVETA o stališču, ki ga je treba v imenu Evropske unije sprejeti v zvezi s predlogom za spremembo Carinske konvencije o mednarodnem prevozu blaga na podlagi TIR zvezkov (Konvencija TIR iz leta 1975) /* COM/2014/0491 final - 2014/0225 (NLE) */





OBRAZLOŽITVENI MEMORANDUM 1. OZADJE PREDLOGA 1.1. Razlogi za predlog in njegovi cilji Carinska konvencija o mednarodnem prevozu blaga na podlagi TIR zvezkov (Konvencija TIR) z dne 14. novembra 1975 je bila v imenu Evropske gospodarske skupnosti odobrena z Uredbo Sveta (EGS) št. 2112/78. Konvencija je v Evropski uniji začela veljati 20. junija 1983. Namen predlaganega sklepa je, da Evropska unija sprejme najnovejše spremembe Konvencije TIR, o katerih se je dogovorila delovna skupina UNECE za carinska vprašanja, ki se nanašajo na prevoz, in jih je nadalje sprejel upravni odbor za Konvencijo TIR s pridržkom zaključka notranjih postopkov EU. Upravni odbor za Konvencijo TIR je 6. februarja 2014 na svojem 57. zasedanju v Ženevi sprejel predloge za spremembe Priloge 1 in Priloge 6 k besedilu Konvencije. Upravni odbor za Konvencijo TIR je 12. junija 2014 na svojem 58. zasedanju v Ženevi sprejel predlog za spremembo Priloge 9 k besedilu Konvencije. Predlogi se predložijo generalnemu sekretarju Združenih narodov v skladu z določbami člena 59(1) in (2) in člena 60 Konvencije ter začnejo veljati 1. januarja 2015, razen če do 1. oktobra 2014 vsaj pet pogodbenic sporoči generalnemu sekretarju Združenih narodov svoj ugovor zoper spremembe. 1.2. Splošno ozadje S Konvencijo TIR, ki jo upravlja Gospodarska komisija Združenih narodov za Evropo (UNECE), je bil vzpostavljen carinski tranzitni postopek za mednarodni pretok blaga po cesti. Konvencija omogoča prehod blaga, za katerega velja odlog plačila carin in davkov, prek mednarodne meje z minimalnim posredovanjem carinskih organov med prevozom. Z odpravo tradicionalnih ovir za mednarodni pretok blaga sistem TIR spodbuja razvoj mednarodne trgovine. Z zmanjšanjem zamud pri tranzitu omogoča znatne prihranke pri prevoznih stroških. Najpomembnejša prednost sistema je, da Konvencija TIR v okviru mednarodne verige jamstev zagotavlja razmeroma enostaven dostop do zahtevanih jamstev. Delovna skupina UNECE za carinska vprašanja, ki se nanašajo na prevoz, in upravni odbor za Konvencijo TIR sta soglašala, da so nekatere spremembe Konvencije TIR nujne. Te spremembe zadevajo naslednje: · spremembo Priloge 1, vzorec zvezka TIR: točka 5 RAZLIČICE 2, in Priloge 6, pojasnjevalna opomba k točki 5 odstavka 3 člena 8, zaradi sprememb Mednarodne konvencije o harmoniziranem sistemu poimenovanj in šifrskih oznak blaga (Konvencija o harmoniziranem sistemu), zlasti določitve samostojne tarifne podštevilke tarifne številke 24.03 za tobak za vodne pipe; · spremembo Priloge 6, ki uvaja dve novi pojasnjevalni opombi k odstavkoma 4 in 5 dela II Priloge 9 glede prenosa podatkov o pooblaščenih prevoznikih TIR z uporabo aplikacije mednarodne banke podatkov TIR (ITDB) online+; · spremembo Priloge 6, ki uvaja novo pojasnjevalno opombo k odstavku 2 člena 38 glede prenosa podatkov o izključitvah izvršilnemu odboru TIR z uporabo aplikacije ITDB online+; · spremembo Priloge 6, ki uvaja dve novi pojasnjevalni opombi k odstavkoma 1 in 2 člena 9 Priloge 8 v zvezi z zastopanjem in izvolitvijo nadomestnega člana izvršilnega odbora TIR; · spremembo točke (vi) odstavka 3 dela I Priloge 9, tako da se obstoječe besedilo o roku 1. marca nadomesti z izboljšanim besedilom. 1.3. Veljavne določbe na področju, na katero se nanaša predlog Na področju, na katero se nanaša predlog, ni veljavnih določb. 1.4. Usklajenost z drugimi politikami in cilji Unije Predlagani sklep je skladen s skupno politiko na področju trgovine in prevoza. Sistem TIR z zagotavljanjem lažjega cestnega prevoza omogoča, da blago potuje čez ozemlje 68 pogodbenic z minimalnim posredovanjem carinskih uprav, in v okviru mednarodne verige jamstev zagotavlja razmeroma enostaven dostop do zahtevanih jamstev. Poenostavitve, dosežene s Konvencijo TIR, so v skladu s spremenjeno lizbonsko strategijo. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA 2.1. Posvetovanje z zainteresiranimi stranmi Posvetovalne metode, glavni ciljni sektorji in splošni profil vprašancev Posvetovanja z državami članicami z odobritvijo predlogov so potekala v okviru srečanj Odbora za carinsko zakonodajo (usklajevanje v Ženevi). Posvetovanja so potekala v okviru sestankov delovne skupine UNECE za carinska vprašanja, ki se nanašajo na prevoz, in upravnega odbora za Konvencijo TIR. Povzetek in upoštevanje odgovorov Ugodno mnenje. 2.2. Zbiranje in uporaba strokovnih mnenj Zunanje strokovno mnenje ni bilo potrebno. 2.3. Ocena učinka Predlagana sprememba oznake HS 24.03.10 je posledica sprememb oznak harmoniziranega sistema ter ne spreminja prvotno zajetih izdelkov. Je vodilo do uskladitve določb na področju tranzita. Spremembe, ki uvajajo možnost prenosa zakonsko zahtevanih podatkov pooblaščenim prevoznikom TIR ter podatkov o izključitvah z uporabo aplikacije ITDB online+ namesto pošiljanja teh podatkov v kakršni koli drugi obliki (v papirni obliki ali po elektronski pošti), omogočajo carinskim organom, ki uporabljajo aplikacijo ITDB online+, lažje delo. Ta spletna aplikacija, ki jo upravlja sekretariat UNECE TIR, omogoča lažje upravljanje nacionalnih podatkov imetnika zvezka TIR. Prenos podatkov v banko podatkov ITDB z uporabo elektronskih sredstev bi lahko v prihodnosti postal obvezen. Spremembe postopka za nadomestne volitve in zastopstvo v izvršilnem odboru TIR pojasnjujejo položaj po odstopu člana izvršilnega odbora TIR in določajo strokovne zahteve za bodoče člane izvršilnega odbora TIR. Vse predlagane spremembe Priloge 6 ne spreminjajo vsebine Konvencije TIR, saj v skladu s členom 43 Konvencije TIR pojasnjevalne opombe razlagajo nekatere določbe Konvencije TIR in njenih prilog ter opisujejo nekatere priporočene prakse. Sprememba besedila o roku v točki (vi) odstavka 3 dela I Priloge 9 bo zagotovila pravilno razumevanje trenutne obveznosti nacionalnega združenja, da izvršilnemu odboru TIR vsako leto sporoči ceno vsakega tipa zvezka TIR, ki ga izda. 3. PRAVNI ELEMENTI PREDLOGA 3.1. Povzetek predlaganih ukrepov Predlagani sklep določa stališče Evropske unije glede predloga za spremembo Carinske konvencije o mednarodnem prevozu blaga na podlagi TIR zvezkov. 3.2. Pravna podlaga Člen 207 in člen 218(9) Pogodbe o delovanju Evropske unije. 3.3. Načelo subsidiarnosti Predlog spada na področje, ki je v izključni pristojnosti Evropske unije (skupna trgovinska politika), in ga zato ni treba proučiti z vidika načela subsidiarnosti (člen 5(3) Pogodbe o delovanju Evropske unije). Predlagane spremembe sta predhodno sprejela delovna skupina UNECE za carinska vprašanja, ki se nanašajo na prevoz, in upravni odbor za Konvencijo TIR. 3.4. Načelo sorazmernosti Predlog je v skladu z načelom sorazmernosti. Omogoča izvajanje spremembe mednarodnega sporazuma, ki kot tak upošteva načelo sorazmernosti. 3.5. Izbira instrumentov Predlagani instrument: sklep. Mednarodni sporazumi in njihove spremembe se običajno prenesejo v pravni red Evropske unije s sprejetjem sklepa. 4. PRORAČUNSKE POSLEDICE Predlog nima posledic za proračun Evropske unije. 2014/0225 (NLE) Predlog SKLEP SVETA o stališču, ki ga je treba v imenu Evropske unije sprejeti v zvezi s predlogom za spremembo Carinske konvencije o mednarodnem prevozu blaga na podlagi TIR zvezkov (Konvencija TIR iz leta 1975) SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 207 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Carinska konvencija o mednarodnem prevozu blaga na podlagi TIR zvezkov (Konvencija TIR) z dne 14. novembra 1975 je bila v imenu Evropske gospodarske skupnosti odobrena z Uredbo Sveta (EGS) št. 2112/78 z dne 25. julija 1978[1] in je v Evropski uniji začela veljati 20. junija 1983[2]. (2) Prečiščena različica Konvencije TIR je bila objavljena kot Priloga k Sklepu Sveta 2009/477/ES z dne 28. maja 2009[3], v skladu s katerim Komisija prihodnje spremembe Konvencije objavlja v Uradnem listu Evropske unije z navedbo njihovega začetka veljavnosti. (3) Dogovorjene so bile številne spremembe Mednarodne konvencije o harmoniziranem sistemu poimenovanj in šifrskih oznak blaga (Konvencija o harmoniziranem sistemu). Te spremembe so za vse pogodbenice Konvencije o harmoniziranem sistemu začele veljati 1. januarja 2012. Zaradi sprememb je treba spremeniti vzorec zvezka TIR in sklic v pojasnjevalni opombi. (4) Kot posledica uvedbe aplikacije ITDB online+, mednarodne zbirke podatkov o vseh osebah, ki so jih pogodbenice pooblastile za uporabo postopka TIR, je upravni odbor za Konvencijo TIR sklenil, da je z uporabo aplikacije ITDB online+ za prenos zakonsko zahtevanih podatkov o pooblaščenih prevoznikih TIR v banko podatkov ITDB predložitev takšnih podatkov v kateri koli drugi obliki, na primer v papirni obliki ali po elektronski pošti, odveč. Za pojasnitev tega načela v besedilu Konvencije se je Odbor zavzel za uvedbo dveh novih pojasnjevalnih opomb. Podobna pojasnjevalna opomba je predlagana glede prenosa podatkov o izključitvah izvršilnemu odboru TIR. (5) Po razpravi izvršilnega odbora TIR o strokovnih zahtevah za imenovanje članov izvršilnega odbora TIR in o vmesnih volitvah nadomestnih članov izvršilnega odbora TIR, vključno z razmislekom o tem, kako spremeniti obstoječi poslovnik, je izvršilni odbor TIR upravnemu odboru za Konvencijo TIR posredoval predloge za dve novi pojasnjevalni opombi. Prva predlagana pojasnjevalna opomba se osredotoča na obravnavo strokovnih zahtev za bodoče člane izvršilnega odbora TIR, da bi pogodbenice seznanili, kako najbolje ravnati pri imenovanju kandidatov. Druga nova pojasnjevalna opomba priporoča postopek v primeru, ko član izvršilnega odbora TIR odstopi ali ni sposoben dokončati svojega mandata. Ta upravnemu odboru za Konvencijo TIR prav tako daje možnost, da se odloči, ali bodo razpisane nadomestne volitve. Sprememba poslovnika izvršilnega odbora TIR, ki vključuje obe pojasnjevalni opombi, je bila sprejeta na njegovem 49. in 50. zasedanju. (6) Sprememba dela I Priloge 9 Konvencije je začela veljati 1. januarja 2012 (UL L 66, 6.3.2012, str. 1) in je med drugim uvedla novo obveznost za nacionalna združenja, da izvršilnemu odboru TIR posreduje cene zvezkov TIR. Vendar rok za izpolnitev te obveznosti ni bil jasno določen. Predlagana sprememba bo ta rok razjasnila. (7) Upravni odbor za Konvencijo TIR je februarja 2014 na svoji 57. in 58. seji sprejel predlagane spremembe Konvencije TIR s pridržkom zaključka notranjih postopkov Unije. (8) Zato bi bilo treba opredeliti stališče Unije o predlagani spremembi – SPREJEL NASLEDNJI SKLEP: Člen 1 Stališče, ki ga Evropska unija sprejme v upravnem odboru za Konvencijo TIR, temelji na osnutku sprememb, priloženem k temu sklepu. O manjših spremembah osnutka sprememb se lahko predstavniki Unije v upravnem odboru za Konvencijo TIR dogovorijo brez nadaljnjega sklepa Sveta. Člen 2 Ta sklep začne veljati na dan sprejetja. Komisija spremembo po sprejetju objavi v Uradnem listu Evropske unije in pri tem navede datum njenega začetka veljavnosti. V Bruslju, Za Svet Predsednik [1] UL L 252, 14.9.1978, str. 1. [2] UL L 31, 2.2.1983, str. 13. [3] UL L 165, 26.6.2009, str. 1. Spremembe Carinske konvencije o mednarodnem prevozu blaga na podlagi TIR zvezkov (Konvencija TIR iz leta 1975) Priloga 1, stran 11, točka (5) Besedilo oznaka HS: 24.03.10 se glasi oznaka HS: 24.03.11 in 24.03.19 (ECE/TRANS/WP.30/AC.2/113, odst. 35) Priloga 6, pojasnjevalna opomba 0.8.3, točka (5) Besedilo oznaka HS: 24.03.10 se glasi oznaka HS: 24.03.11 in 24.03.19 (ECE/TRANS/WP.30/AC.2/113, odst. 35) Priloga 6, nova pojasnjevalna opomba 0.38.2 Doda se nova pojasnjevalna opomba k odstavku 2 člena 38, ki se glasi: Pojasnjevalna opomba k odstavku 2 0.38.2 Pravna zahteva o obvestitvi izvršilnega odbora TIR, da je bila oseba začasno ali trajno izključena iz izvajanja Konvencije, se šteje za izpolnjeno s pravilno uporabo elektronskih aplikacij, ki jih je v ta namen razvil sekretariat TIR pod nadzorom izvršilnega odbora TIR. (ECE/TRANS/WP.30/AC.2/115, odst. 43) Priloga 6, nova pojasnjevalna opomba 8.9.1 Doda se nova pojasnjevalna opomba k odstavku 1 člena 9 Priloge 8, ki se glasi: 8.9.1 Člani izvršilnega odbora TIR morajo biti izkušeni in usposobljeni za uporabo carinskih postopkov, zlasti tranzitnega postopka TIR, tako na nacionalni kot na mednarodni ravni. Člane Odbora imenujejo njihove vlade ali organizacije, ki so pogodbenice Konvencije. Ti zastopajo interese pogodbenic Konvencije in ne posebnih interesov posameznih vlad ali organizacij. (ECE/TRANS/WP.30/AC.2/117, odst. 29) Priloga 6, nova pojasnjevalna opomba 8.9.2 Doda se nova pojasnjevalna opomba k odstavku 2 člena 9 Priloge 8, ki se glasi: 8.9.2 V primeru, da član izvršilnega odbora TIR odstopi pred koncem svojega mandata, lahko upravni odbor TIR izvoli nadomestnega člana. V tem primeru izvoljeni član izvaja mandat samo za preostali del mandata njegovega predhodnika. V primeru, da član izvršilnega odbora TIR ne more dokončati svojega mandata iz drugih razlogov kot zaradi odstopa, mora nacionalni upravni organ zadevnega člana te informacije v pisni obliki posredovati izvršilnemu odboru TIR in sekretariatu TIR. V tem primeru lahko upravni odbor izvoli nadomestnega člana za preostali del mandata. (ECE/TRANS/WP.30/AC.2/117, odst. 29) Priloga 6, nova pojasnjevalna opomba 9.II.4 Doda se nova pojasnjevalna opomba k odstavku 4 dela II Priloge 9, ki se glasi: Pojasnjevalna opomba k odstavku 4 9.II.4 Pravne zahteve za predložitev podatkov, kot so določene v odstavku 4, se štejejo za izpolnjene s pravilno uporabo elektronskih aplikacij, ki jih je v ta namen razvil sekretariat TIR pod nadzorom izvršilnega odbora TIR. (ECE/TRANS/WP.30/AC.2/113, odst. 30) Priloga 6, nova pojasnjevalna opomba 9.II.5 Doda se nova pojasnjevalna opomba k odstavku 5 dela II Priloge 9, ki se glasi: Pojasnjevalna opomba k odstavku 5 9.II.5 Pojasnjevalna opomba 9.II.4 se smiselno uporablja za odstavek 5. ECE/TRANS/WP.30/AC.2/113, odst. 30) Priloga 9, del I, odstavek 3 (vi) Obstoječe besedilo se glasi: „(vi) izvršilnemu odboru TIR vsako leto pred 1. marcem sporoči ceno vsakega tipa zvezka TIR, ki ga izda;“